Diari Oficial de la Generalitat Valenciana


Sumari del DOGV 5860, del 30-09-2008 (2008/11900)

RESOLUCIÓ de 24 de setembre de 2008, del president de l'Agència Valenciana d'Avaluació i Prospectiva, per la qual es modifica la convocatòria, corresponent a l'any 2008, d'avaluació per a la contractació de professorat en les universitats valencianes, aprovada per resolució de 4 de juny de 2008 (DOCV núm. 5781, de 10.06.2008) per a la inclusió de la figura de professor col·laborador.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5860

Data del DOGV
:   30-09-2008

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2008/11600


Data del document
:   24-09-2008

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * qualificació del personal
    * ensenyament superior
    * universitat
    * personal docent
    * procediment administratiu

RESOLUCIÓ de 24 de setembre de 2008, del president de l'Agència Valenciana d'Avaluació i Prospectiva, per la qual es modifica la convocatòria, corresponent a l'any 2008, d'avaluació per a la contractació de professorat en les universitats valencianes, aprovada per resolució de 4 de juny de 2008 (DOCV núm. 5781, de 10.06.2008) per a la inclusió de la figura de professor col·laborador. [2008/11789]  
La Llei Orgànica 4/2007, de 12 d'abril, per la qual es modifica la Llei Orgànica 6/2001, de 21 de desembre, d'universitats, reafirma l'exigència al futur professorat de comptar amb l'avaluació positiva de la seua activitat, com a requisit previ per a la contractació de professors ajudants doctors, professors col·laboradors i professors contractats doctors en universitats públiques, així com per a la contractació, almenys, del 60 per 100 del personal docent i investigador de les universitats privades. Esta llei elimina l'article 51 de l'anterior, si bé l'existència de la figura de col·laborador es contempla en la disposició transitòria segona, pendent d'un desplegament reglamentari, mantenint-se l'exigència de comptar amb avaluació positiva.  
El Reial Decret 989/2008 regula la contractació excepcional de professors col·laboradors, indicant que estos hauran d'estar en possessió del títol de diplomat, arquitecte tècnic o enginyer tècnic i comptar amb informe favorable de l'Agència Nacional d'Avaluació de la Qualitat i Acreditació o de l'òrgan d'avaluació externa que la llei de la comunitat autònoma determine.  
D'acord amb la Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva (AVAP), com a òrgan d'avaluació extern de la Comunitat Valenciana als efectes previstos en la Llei Orgànica d'Universitats i en compliment de les funcions establides en el Decret 6/2008, de 18 de gener, del Consell pel qual es va aprovar el Reglament de l'AVAP, d'acreditació i avaluació de les activitats docents, investigadores i de gestió del professorat universitari, així com la prèvia avaluació de l'activitat exigida per la Llei Orgànica d'universitats, per a la contractació de les figures de professorat contractat i en exercici de les atribucions establides en l'article 7.2.f) de l'esmentat Decret 6/2008, de 18 de gener, del Consell,   
Vista la proposta del director general de l'AVAP, resolc:  
Únic  
Modificar la convocatòria, corresponent a l'exercici 2008, d'avaluació prèvia de l'activitat docent i investigadora, per a la contractació de professorat en les universitats valencianes, aprovada per Resolució de 4 de juny de 2008 (DOCV núm. 5781 de 10.06.2008), afegint a les figures de professora o professor contractat doctor, professora o professor ajudant doctor i professora o professor d'universitat privada, la de professora o professor col·laborador, segons els annexos de la present resolució.  
De conformitat amb els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present resolució, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'ha d'interposar davant del president de l'AVAP en el termini d'un mes des de l'endemà de la publicació.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.  
València, 24 de setembre de 2008.- El president de l'Agència Valenciana d'Avaluació i Prospectiva: Alejandro Font de Mora Turón.  
ANNEX I  
La Resolució de 4 de juny de 2008, del president de l'Agència Valenciana d'Avaluació i Prospectiva, es modifica en els termes següents.  
I. El punt primer queda redactat de la manera següent.  
Primer. Persones destinatàries  
El sistema s'aplicarà a totes aquelles persones que, d'acord amb la Llei 6/2001, modificada per la Llei Orgànica 4/2007, sol·liciten a l'AVAP avaluació per a ser contractades per les universitats de la Comunitat Valenciana en qualsevol de les figures següents: professora o professor ajudant doctor, professora o professor contractat doctor, professora o professor d'universitat privada i professora o professor col·laborador.  
II. S'afig l'apartat 2.3 al segon punt de requisits.  
2.3 Professora o professor col·laborador  
2.3.1 Estar en possessió del títol de diplomatura universitària, arquitectura tècnica o enginyeria tècnica, en la data de finalització del corresponent període de sol·licitud d'avaluació establert en la present convocatòria.  
2.3.2 Tindre una puntuació final mínima de 55 o més punts, una vegada ponderades les puntuacions directes obtingudes en cada un dels tres criteris de què consta el sistema, segons s'especifica en l'apartat 8.3.3 d'esta convocatòria.  
III. el punt quart queda redactat de la manera següent.  
4. Documentació  
A la sol·licitud d'avaluació o informe, s'acompanyarà, únicament, un exemplar original o fotocòpia compulsada o confrontada de la documentació següent:  
- Currículum, firmat en totes les pàgines, segons model normalitzat (annex III).  
- Imprés normalitzat del pagament de la taxa (annex IV).  
- Qüestionari d'autoavaluació omplit (accessible des de la pàgina www.avap.es).  
- Document acreditatiu de la personalitat de la persona sol·licitant (DNI o NIE).  
- Títol de doctorat, en els casos que siga procedent, o si no certificat de l'òrgan competent acreditatiu del pagament dels drets d'expedició del títol.   
- El títol de llicenciatura, arquitectura, enginyeria, diplomatura universitària, arquitectura tècnica o enginyeria tècnica, segons pertoque.  
- En el cas de títols obtinguts a l'estranger, tant de llicenciatura com de doctorat, fotocòpia compulsada del certificat de reconeixement o d'homologació espanyola del títol.  
No es requerix la presentació de cap documentació addicional. No obstant això, l'AVAP podrà requerir a les persones sol·licitants, quan ho considere necessari, que aporten la documentació original corresponent a cada un dels mèrits al·legats en el currículum.  
IV. El punt octau queda redactat de la manera següent.  
8. Criteris d'avaluació  
8.1 S'establixen els criteris d'avaluació, així com la seua quantificació global i les condicions a complir per a cada una de les figures contractuals de professorat universitari, previstes en la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril i en el Reial Decret 989/2008, pel qual es regula la contractació excepcional de professors col·laboradors.  
8.2 Es valoren els següents tipus de mèrits, segons les distintes figures contractuals:   
8.2.1 Professora o professor contractat doctor i professora o professor d'universitat privada:  
- Formació acadèmica i experiència professional 10%  
- Experiència investigadora i de transferència del coneixement 55%  
- Experiència docent 30%  
- Altres mèrits 5%  
8.2.2 Professora o professor ajudant doctor:  
- Formació acadèmica i experiència professional 20%  
- Experiència investigadora i de transferència del coneixement 55%  
- Experiència docent 20%  
- Altres mèrits 5%   
8.2.3 Professora o professor col·laborador:  
- Formació acadèmica 10%  
- Experiència professional 36%  
- Experiència investigadora 14%  
- Experiència docent 32%  
- Altres mèrits 8%   
8.3 Per a obtindre l'acreditació s'han de complir, simultàniament, les condicions següents:   
8.3.1 Professora o professor contractat doctor i professora o professor d'universitat privada:   
- Tindre un mínim de 20 punts en experiència investigadora i de transferència del coneixement.  
- Tindre un mínim de 15 punts en experiència docent.  
- Tindre un mínim total de 55 punts com a suma de tots els apartats.  
8.3.2 Professora o professor ajudant doctor:  
- Tindre un mínim de 15 punts en experiència investigadora i de transferència del coneixement.  
-Tindre un mínim de 10 punts en experiència docent.  
- Tindre un mínim total de 50 punts com a suma de tots els apartats.  
8.3.3 Professora o professor col·laborador  
- Tindre un mínim de 15 punts en experiència professional  
- Tindre un mínim de 10 punts en experiència docent.  
- Tindre un mínim total de 50 punts com a suma de tots els apartats.  
8.4 Els principis i orientacions per a l'aplicació dels criteris d'avaluació així com el barem aplicable, es troba definit en el document que figura com a annex V.  
ANNEX II  
I. S'afig un nou apartat a l'annex V (principis i orientacions per a l'aplicació dels criteris d'avaluació) de la Resolució de 4 de juny de 2008 del president de l'AVAP (DOCV núm. 5781 de 10.06.2008).  
Professora o professor col·laborador  
1. Formació acadèmica  
Este apartat es valora fins a un màxim de 10 punts, tenint en compte, principalment, els mèrits següents:  
1.1 Títols i beques  
- La possessió del títol de doctorat, així com altres titulacions universitàries, no exigides com a requisit.  
- Estar en possessió del Diploma d'Estudis Avançats o de la Suficiència Investigadora.  
- Que la tesi doctoral tinga la Menció de Doctorat Europeu, així com que tinga Menció de Qualitat del Programa de Doctorat.   
- Haver rebut algun premi extraordinari de llicenciatura o de doctorat.  
- Posseir algun títol de màster universitari amb una duració superior a 250 hores.  
- Haver disfrutat d'alguna beca pre i post doctoral obtinguda en convocatòria pública en concurrència competitiva.   
- Es valora, per als camps científics corresponents, el títol o certificació corresponent a la realització d'especialització (MIR, BIR, PIR, FIR i equivalents).  
1.2 Estades formatives o d'investigació  
Es valora el nombre d'estades formatives o d'investigació, realitzades en altres centres nacionals o internacionals, diferents d'aquell en què es va defendre la tesi doctoral, atenent a la seua duració i, sobretot, a la qualitat del programa i de la institució receptora.   
1.3 Cursos i idiomes  
- Cursos de formació realitzats, de duració superior a 15 hores, relacionats amb el corresponent camp científic.  
- El coneixement d'idiomes comunitaris amb nivell superior.  
2. Experiència professional  
Este apartat es valora fins a un màxim de 36 punts, tenint en compte principalment els mèrits següents:  
- El nombre de participacions en comités organitzadors de congressos, conferències o seminaris, tant nacionals com internacionals.  
- L'amplitud, la intensitat i el grau de responsabilitat o gestió en institucions universitàries, i la seua rellevància pràctica per a la docència i la investigació, de duració superior a un any.  
- La realització d'informes tècnics, professionals, dictàmens jurídics, assessories tècniques i/o auditories per a empreses privades o públiques.  
- La experiència professional: activitats professionals relacionades amb el camp científic en funcions de nivell equivalent a diplomat, enginyer tècnic o arquitecte tècnic. No es té en compte, en este apartat, l'activitat professional com a docent o investigador.  
3. Experiència investigadora  
Este apartat es valora fins a un màxim de 14 punts, tenint en compte principalment els mèrits següents:  
3.1 Articles en revistes científiques  
Es valoren els articles publicats en revistes de reconegut prestigi, acceptant com a tals les que ocupen posicions rellevants en els llistats per àmbits científics en el «Subject Category Listing» del Journal Citation Reports. Per a la seua valoració les publicacions científiques s'han classificat en quatre grups:  
Grup A: articles publicats en revistes situades en el primer terç del «Subject Category Listing» del Journal Citation Reports (d'ara en avant JCR). És necessari 1 article publicat amb menys de 4 autors, per a obtindre la puntuació màxima en este apartat.  
Grup B: articles publicats en revistes situades en el segon terç del JCR. Són necessaris 2 articles publicats amb menys de 4 autors, per a obtindre la puntuació màxima en este apartat.  
Grup C: articles publicats en revistes situades en el tercer terç del JCR i altres bases de dades que continguen revistes de prestigi segons els distints camps científics. Són necessaris 3 articles publicats amb menys de 4 autors, per a obtindre la puntuació màxima en este apartat.  
Grup D: articles publicats en revistes no indexades de reconegut prestigi en la seua àrea de coneixement. Són necessaris 5 articles publicats amb menys de 4 autors, per a obtindre la puntuació màxima en este apartat.  
- En el camp de les Ciències Socials i Jurídiques i en el d'Humanitats també s'utilitzen com a referència de qualitat per a les publicacions espanyoles la base de dades DICE (Difusió i Qualitat Editorial de les Revistes Espanyoles d'Humanitats i Ciències Socials i Jurídiques; i la base de dades RESH (Revistes espanyoles de Ciències Socials i Humanes: Valoració integrada i índex de cites).  
- Es valorarà la difusió de la investigació en mitjans de comunicació social rellevants, amb repercussió d'àmbit provincial, autonòmic, nacional o internacional (premsa, ràdio, televisió, etc).  
3.2 Llibres i capítols de llibres  
Es valora la publicació de llibres i de capítols de llibres d'investigació publicats amb ISBN, en editorials especialitzades de reconegut prestigi en el corresponent camp científic.  
3.3 Projectes d'investigació  
Es valora la participació en projectes d'investigació obtinguts en convocatòries públiques i competitives, en especial els finançats per mitjà de programes nacionals, europeus o altres d'àmbit internacional. També es valoren els obtinguts en programes convocats i finançats per comunitats autònomes, sempre que hagen tingut un procés d'avaluació externa, així com els convocats per altres entitats públiques i privades en les mateixes condicions. En este apartat també es valoren els contractes d'investigació d'especial rellevància amb empreses, amb l'administració pública, o amb altres entitats, dels establits per l'article 83 de la LOU.  
3.4 Premis d'investigació i exposicions  
Es valoren els premis d'investigació i creació artística rebuts, la realització d'exposicions artístiques, documentals i arqueològiques, així com les participacions com a comissària o comissari d'exposicions.   
3.5 Registres de la propietat industrial i intel·lectual  
Es valoren els registres de la propietat industrial i intel·lectual derivats de la investigació.  
3.6 Contribucions en congressos  
Es valoren les contribucions presentades en congressos, conferències, seminaris o altres tipus de reunions de rellevància científica nacional o internacional.  
4. Experiència docent  
Este apartat es valora fins a un màxim de 32 punts, tenint en compte principalment els següents mèrits docents:  
- Activitat docent universitària de primer cicle, segon cicle, màster oficial i doctorat en centres nacionals o internacionals. Per a obtindre la puntuació màxima en este apartat fan falta un màxim de 45 crèdits de docència universitària. Es valoren també les avaluacions positives sobre la qualitat de la docència amb nota superior a 7 sobre 10 o equivalent. La màxima puntuació en este apartat són 24 punts sobre 100.  
- Activitat docent reglada no universitària. La màxima puntuació en este apartat són 4,8 punts sobre 100.  
- Participació en projectes d'innovació i millora docent competitius. La participació en plans i equips de treball relacionats amb l'Espai Europeu d'Educació Superior, especialment en relació amb la seua adaptació a les competències necessàries per a l'aprenentatge de l'alumnat. La puntuació màxima en este apartat són 3,2 punts sobre 100.  
- Publicacions de material docent original de la persona sol·licitant. Nombre de llibres i capítols de llibres docents i divulgatius publicats amb ISBN o amb ISSN, segons el nombre d'autors, siga quin siga el suport utilitzat i altres publicacions relacionades amb la innovació o millora pedagògica (llibres, capítols, articles, webs). La màxima puntuació en este apartat són 3,2 punts sobre 100.  
- Cursos i seminaris rebuts o impartits de duració superior a 15 hores, l'objectiu dels quals siga la millora de la docència. La puntuació màxima en este apartat són 3,2 punts sobre 100.  
5. Altres mèrits  
Este apartat es valora fins a un màxim de 8 punts, tenint en compte aquells altres mèrits rellevants en formació, investigació i docència que no hagen sigut contemplats pels apartats anteriors.  
